הרמן קיין, אחד המועמדים המובילים לנשיאות ארצות הברית מטעם המפלגה הרפובליקאית, הבהיר הלילה (רביעי) כי הוא לא מתכוון להסיר את מועמדותו בעקבות הטענות כי הטריד מינית ארבע נשים.
יום לאחר שאשה רביעית התלוננה נגדו, כינס קיין מסיבת עיתונאים ובה אמר כי לא התנהג באופן לא ראוי וכי אין שום סיבה שעליו לפרוש מהמרוץ שיקבע מי יתמודד מול הנשיא אובמה בבחירות בשנה הבאה. "אנחנו נתגבר על זה", הוא מוסיף, בניסיון לייצב את הקמפיין שסופג טלטלות במשך עשרת הימים האחרונים. קיין חזר והבהיר כי התקריות לכאורה "פשוט לא קרו מעולם". הוא הוסיף כי יהיה מוכן לעבור בדיקת פוליגרף אם תהיה לו סיבה טובה לעשות כן.
קיין אמר כי כינס את מסיבת העיתונאים כיוון שרצה לדבר אל הציבור ישירות. הוא האשים את התקשורת בעיוות תגובותיו להאשמות. לטענתו מעולם לא ראה את המתלוננת שרון ביאלק עד שכינסה את מסיבת העיתונאים ביום שני. "אני אפילו לא יודע מי האישה הזו. ניסיתי להיזכר אם ראיתי אותה בעבר אבל לא הצלחתי".